ሚኒስቴሩ በ360 ሚሊየን ብር 450 አንቡላንሶችን በመግዛት ወደ ሀገር ውስጥ እያስገባ ነው
አዲስ አበባ ፤ ጥቅምት 21/2006 (ዋኢማ) – የፌዴራል የጤና ጥበቃ ሚኒስቴር በ360 ሚሊየን ብር 450 አንቡላንሶችን በመግዛት ወደ ሀገር ውስጥ እያስገባ መሆኑን አስታወቀ።በሚኒስቴሩ የህዝብ ግንኙነት ዳይሬክቶሬት ዳይሬክተር አቶ አህመድ ኢማኖ ለዋልታ ኢንፎርሜሽን ማዕከል እንደገለፁት፤ አንቡላንሶቹ በምጥ ምክንያት ህይወታቸው የሚያልፍ እናቶችን በፍጥነት ወደ ሆስፒታል በማድረስ ተገቢውን የህክምና አገልግሎት እንዲያገኙና በድንገተኛ አደጋዎች ምክንያት አንድም ሰው እንዳይሞት ለማስቻል ነው።በሀገሪቱ ውስጥ 800 ወረዳዎች እንዳሉ የገለፁት አቶ አህመድ ሚኒስቴር መስሪያ ቤቱ ባለፉት አመታትም 840 አንቡላንሶችን በመግዛት በአብዛኛው የሀገሪቱ ክልል ውስጥ ለሚገኙ ወረዳዎች ማከፋፈሉን ተናግረዋል።የሚገቡት አንቡላንሶችም የአንቡላንስ አገልግሎት ላልተዳሰባቸው ወረዳዎች ለማዳረስ እንደሚያስችል ገልፀው፤ በተለይም በርካታ የህዝብ ብዛት ባለባቸውና ሰፋፊ በሆኑ አካባቢዎች ከአንድ በላይ አንቡላንስ እንዲኖራቸው እንደሚያስችል ጠቁመዋል።ይህም ሚኒስቴር መስሪያ ቤቱ በጤናው ዘርፍ ለማሳካት ያቀደውን የእድገትና የትራንስፎርሜሽን እቅድ በማሟላት የበኩሉን ሚና ሊወጣ እንደሚያስችል አቶ አህመድ ገልፀዋል።ሚኒስቴር በእድገትና ትራንስፎርሜሽን እቅዱ የጤናውን ዘርፍ ይበልጥ ለማሳደግ የሆስፒታል ቁጥርን ወደ 800 ለማድረስ የጀመረውን ስራ አጠናክሮ እየሰራ መሆኑን የጤና ጥበቃ ሚኒስቴር አስታወቀ።ሚኒስቴር መስሪያ ቤቱ ሀገሪቱን የሜዲካል ቱሪዝም መዳረሻ ለማድረግ እቅድ በመያዝ እየሰራ ሲሆን፤ በእድገትና ትራንስፎርሜሽን እቅዱ የጤናውን ዘርፍ ይበልጥ ለማሳደግ በሀገሪቱ ያሉትን የሆስፒታሎች ቁጥርን ወደ 800 ለማድረስ የጀመረውን ስራ አጠናክሮ እየሰራ መሆኑንን የሚታወቅ ነው ሲሉ አቶ አህመድ መናገራቸውን ዋልታ ኢንፎርሜሽን ማዕከል ዘግቧል።